title: Odluka Vijeća (ZVSP) 2021/2136 od 2. prosinca 2021. o mjeri pomoći u okviru Europskog instrumenta mirovne pomoći za potporu oružanim snagama Republike Moldove

text:
                  3.12.2021

                  HR

                  Službeni list Europske unije

                  L 432/63

         ODLUKA VIJEĆA (ZVSP) 2021/2136
         od 2. prosinca 2021.
         o mjeri pomoći u okviru Europskog instrumenta mirovne pomoći za potporu oružanim snagama Republike Moldove
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U skladu s Odlukom Vijeća (ZVSP) 2021/509 (1) Europski instrument mirovne pomoći („Instrument”) uspostavljen je kako bi države članica financirale djelovanja Unije u okviru zajedničke vanjske i sigurnosne politike u cilju očuvanja mira, sprečavanja sukoba i jačanja međunarodne sigurnosti na temelju članka 21. stavka 2. točke (c) Ugovora. Posebice se na temelju članka 1. stavka 2. točke (b) podtočke i. Odluke (ZVSP) 2021/509 iz Instrumenta mogu financirati djelovanja za jačanje kapaciteta trećih država te regionalnih i međunarodnih organizacija povezanih s vojnim i obrambenim pitanjima.

                     (2)

                     Unija snažno podupire suverenitet i teritorijalnu cjelovitost Republike Moldove unutar njezinih međunarodno priznatih granica, uz posebni status za Pridnjestrovlje. Unija je predana sveobuhvatnom, mirnom i održivom rješavanju pridnjestrovskog sukoba u okviru formata 5 + 2.

                     (3)

                     Cilj je Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane (2) produbljivanje dijaloga i suradnje u području vanjske i sigurnosne politike, uključujući zajedničku sigurnosnu i obrambenu politiku (ZSOP), te se njime razmatraju, između ostalog, pitanja sprečavanja sukoba, upravljanja kriznim situacijama i regionalne stabilnosti.

                     (4)

                     U Zajedničkoj komunikaciji iz ožujka 2020. naslovljenoj „Politika Istočnog partnerstva nakon 2020.: jačanje otpornosti – Istočno partnerstvo koje ostvaruje rezultate za sve” i u zajedničkom radnom dokumentu iz srpnja 2021. naslovljenom „Oporavak, otpornost i reforme: prioriteti Istočnog partnerstva nakon 2020.” ističe se jačanje otpornosti za regiju Istočnog partnerstva tijekom sljedećih godina

                     (5)

                     Oružane snage Republike Moldove imaju važnu ulogu u osiguravanju sigurnosti i stabilnosti u zemlji. Sigurnosna situacija zahtijeva jačanje vojnih kapaciteta koje se također mogu primijeniti tijekom odgovora na krizu kako bi se osigurale zaštita i sigurnost civilnog stanovništva.

                     (6)

                     Vlada Republike Moldove provodi reforme, među ostalim i u sigurnosnom i obrambenom sektoru, uz znatne financijske i materijalne izdatke. Kako bi podržala te napore, Unija nastoji doprinijeti jačanju utvrđenih vojnih kapaciteta oružanih snaga Republike Moldove.

                     (7)

                     U dopisu od 11. listopada 2021. upućenom Visokom predstavniku Unije za vanjske poslove i sigurnosnu politiku („Visoki predstavnik”) potpredsjednik vlade i ministar vanjskih poslova i europskih integracija Republike Moldove zatražio je, u skladu s člankom 59. stavkom 1. Odluke (ZVSP) 2021/509, pružanje potpore oružanim snagama jačanjem kapaciteta vojne medicinske službe i inženjerske bojne.

                     (8)

                     Ova mjera pomoći treba se provoditi uzimajući u obzir načela i zahtjeve utvrđene u Odluci (ZVSP) 2021/509 te u skladu s pravilima za izvršenje prihoda i rashoda koji se financiraju u okviru Instrumenta i u skladu sa Zajedničkim stajalištem Vijeća 2008/944/ZVSP (3).

                     (9)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela te jačanju vladavine prava i dobrog upravljanja, u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim pravom u području ljudskih prava i međunarodnim humanitarnim pravom,

               DONIJELO JE OVU ODLUKU:

            Članak 1.
            Uspostava, ciljevi, područje primjene i trajanje

               1.   Uspostavlja se mjera pomoći u korist Republike Moldove („korisnik”) koja se financira u okviru Europskog instrumenta mirovne pomoći („mjera pomoći”).

               2.   Cilj je mjere pomoći povećati kapacitete vojne medicinske službe i inženjerske bojne oružanih snaga Republike Moldove („oružane snage”), uključujući njihovu sposobnost pružanja odgovarajućih usluga civilima u kriznim situacijama ili hitnim situacijama, kao i pojačati kapacitet Moldove za pružanje doprinosa operacijama i misijama ZSOP-a.

               3.   Kako bi se postigao cilj utvrđen u stavku 2., mjerom pomoći financira se nabava sljedeće opreme koja nije namijenjena za primjenu smrtonosne sile i materijala za jedinice oružanih snaga iz tog stavka:

                           (a)

                           medicinske opreme za vojnu medicinsku službu; i

                           (b)

                           opreme za uklanjanje eksplozivnih sredstava za inženjersku bojnu.

               4.   Mjera pomoći traje 36 mjeseci od datuma sklapanja ugovora između administratora za mjere pomoći koji djeluje kao dužnosnik za ovjeravanje i subjekta iz članka 4. stavka 2. ove Odluke u skladu s člankom 32. stavkom 2. točkom (a) Odluke (ZVSP) 2021/509.

            Članak 2.
            Financijski aranžmani

               1.   Financijski referentni iznos namijenjen pokrivanju rashoda povezanih s mjerom pomoći iznosi najviše 7 000 000 EUR. U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 6 300 000 EUR. Sredstva za koja je administrator poslao poziv upotrebljavaju se samo za plaćanje troškova u okviru ograničenja koje je odobrio odbor osnovan Odlukom (ZVSP) 2021/509 u izmjeni proračuna za 2021. koji odgovara ovoj mjeri pomoći.

               2.   Svim se rashodima upravlja u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta.

            Članak 3.
            Aranžmani s korisnikom

               1.   Visoki predstavnik dogovara potrebne aranžmane s korisnikom kako bi se osiguralo da korisnik poštuje zahtjeve i uvjete utvrđene ovom Odlukom, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe kojima se korisnika obvezuje da osigura:

                           (a)

                           da jedinice oružanih snaga koje primaju potporu u okviru mjere pomoći poštuju relevantno međunarodno pravo, posebno međunarodno pravo u području ljudskih prava i međunarodno humanitarno pravo;

                           (b)

                           pravilnu i učinkovitu upotrebu sve imovine pružene u okviru mjere pomoći u svrhe za koje je pružena;

                           (c)

                           dostatno održavanje sve imovine pružene u okviru mjere pomoći kako bi se osigurale njezina upotrebljivost i operativna dostupnost tijekom njezina vijeka trajanja;

                           (d)

                           da se sva imovina pružena u okviru mjere pomoći neće izgubiti, ili bez suglasnosti Odbora za Instrument osnovanog Odlukom (ZVSP) 2021/509 prenijeti na osobe ili subjekte koji nisu utvrđeni u dotičnim aranžmanima, na kraju njezina vijeka trajanja.

               3.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći za slučaj da se utvrdi da je korisnik prekršio obveze utvrđene u stavku 2.

            Članak 4.
            Provedba

               1.   Visoki predstavnik odgovoran je za osiguravanje provedbe ove Odluke u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta, u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Aktivnosti iz članka 1. stavka 3. provodi litavska Središnja agencija za upravljanje projektima (CPMA).

            Članak 5.
            Praćenje, kontrola i evaluacija

               1.   Visoki predstavnik osigurava praćenje korisnikova poštovanja obveza utvrđenih u skladu s člankom 3. Tim se praćenjem pruža uvid u kontekst i rizike od kršenja obveza utvrđenih u skladu s člankom 3. te se doprinosi sprečavanju takvih kršenja, što uključuje povrede međunarodnog prava u području ljudskih prava i međunarodnog humanitarnog prava od strane jedinica oružanih snaga koje primaju potporu u okviru mjere pomoći.

               2.   Kontrola opreme i materijala nakon otpreme organizirana je kako slijedi:

                           (a)

                           provjera isporuke, pri čemu potvrde o isporuci moraju potpisati snage krajnjeg korisnika prilikom prijenosa vlasništva.

                           (b)

                           izvješćivanje o aktivnostima, pri čemu korisnik jednom godišnje mora izvješćivati o aktivnostima koje uključuju određenu opremu koja je pružena u okviru mjere pomoći sve dok Politički i sigurnosni odbor (PSO) ne procijeni da takvo izvješćivanje više nije potrebno;

                           (c)

                           kontrola na licu mjesta, pri čemu korisnik na zahtjev Visokog predstavnika mora omogućiti pristup Visokom predstavniku kako bi se provela kontrola na licu mjesta.

               3.   Visoki predstavnik provodi evaluaciju, u obliku strukturirane prve procjene mjere pomoći, šest mjeseci nakon prve isporuke opreme. To može uključivati posjete na licu mjesta radi kontrole opreme, materijala i usluga isporučenih u okviru mjere pomoći ili bilo koje druge učinkovite oblike neovisno pruženih informacija. Završna evaluacija provodi se po završetku isporuke opreme, materijala i usluga u okviru mjere pomoći kako bi se procijenilo je li mjera pomoći doprinijela ostvarivanju navedenih ciljeva.

            Članak 6.
            Izvješćivanje
            Tijekom razdoblja provedbe Visoki predstavnik PSO-u podnosi šestomjesečna izvješća o provedbi mjere pomoći, u skladu s člankom 63. Odluke (ZVSP) 2021/509. Administrator za mjere pomoći redovito obavješćuje Odbor za Instrument osnovan Odlukom (ZVSP) 2021/509 o izvršenju prihoda i rashoda u skladu s člankom 38. te odluke, među ostalim i pružanjem informacija o uključenim dobavljačima i podugovarateljima.

            Članak 7.
            Suspenzija i ukidanje
            PSO može odlučiti u cijelosti ili djelomično suspendirati provedbu mjere pomoći u skladu s člankom 64. Odluke (ZVSP) 2021/509.
            PSO može također preporučiti da Vijeće ukine mjeru pomoći.

            Članak 8.
            Stupanje na snagu
            Ova Odluka stupa na snagu na dan donošenja.

            Sastavljeno u Bruxellesu 2. prosinca 2021.

                  Za Vijeće

                  Predsjednik

               J. VRTOVEC

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            (2)  SL L 260, 30.8.2014., str. 4.

            (3)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).


title: Odluka Vijeća (ZVSP) 2021/2137 od 2. prosinca 2021. o mjeri pomoći u okviru Europskog instrumenta mirovne pomoći za potporu oružanim snagama Republike Malija u vezi s misijom EU-a za osposobljavanje u Maliju

text:
                  3.12.2021

                  HR

                  Službeni list Europske unije

                  L 432/67

         ODLUKA VIJEĆA (ZVSP) 2021/2137
         od 2. prosinca 2021.
         o mjeri pomoći u okviru Europskog instrumenta mirovne pomoći za potporu oružanim snagama Republike Malija u vezi s misijom EU-a za osposobljavanje u Maliju
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 41. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U skladu s Odlukom (ZVSP) 2021/509 (1) Europski instrument mirovne pomoći („Instrument”) uspostavljen je kako bi države članice financirale djelovanja Unije u okviru zajedničke vanjske i sigurnosne politike u cilju očuvanja mira, sprečavanja sukoba i jačanja međunarodne sigurnosti na temelju članka 21. stavka 2. točke (c) Ugovora. Posebno, u skladu s člankom 1. stavkom 2. točkom (b) podtočkom i. Odluke (ZVSP) 2021/509 iz Instrumenta se mogu financirati djelovanja za jačanje kapaciteta trećih država te regionalnih i međunarodnih organizacija povezanih s vojnim i obrambenim pitanjima.

                     (2)

                     Aktualna kriza u Maliju i regiji Sahela višedimenzionalna je te postoji ozbiljan rizik od širenja na susjedne zemlje, a posebno na Gvinejski zaljev. Međunarodna zajednica, uključujući Uniju i države članice, u nedavnom razdoblju uložila je znatne napore kako bi pružila potporu Republici Maliju u njezinoj borbi protiv terorizma. Misija Europske unije za osposobljavanje u Maliju (EUTM Mali) nastavlja pružati potporu izgradnji kapaciteta malijskih oružanih snaga što je dio integriranog pristupa EU-a krizi u Maliju.

                     (3)

                     Vijeće sigurnosti Ujedinjenih naroda potvrdilo je u rezoluciji 2391 (2017) kao i u rezolucijama 2480 (2019) i 2584 (2021) u vezi s Malijem svoju snažnu predanost suverenitetu, neovisnosti, jedinstvu i teritorijalnoj cjelovitosti zemalja sahelske skupine zemalja G5 (skupina G5 Sahel), odnosno Burkine Faso, Čada, Malija, Mauritanije i Nigera, pohvalilo je doprinos bilateralnih i multilateralnih partnera jačanju sigurnosnih kapaciteta u regiji Sahela, a posebno ulogu misija Europske unije (EUTM Mali, EUCAP Sahel Mali i EUCAP Sahel Niger) u pružanju osposobljavanja i strateškog savjetovanja nacionalnim sigurnosnim snagama u regiji Sahelu, pozdravilo je napore koje su francuske snage uložile u pružanje potpore operacijama zajedničkih snaga skupine G5 Sahel te pozvalo na primjerenu koordinaciju, razmjenu informacija te, ako je primjenjivo, pružanje potpore između višedimenzionalne integrirane misije Ujedinjenih naroda za stabilizaciju u Maliju, malijskih oružanih snaga, zajedničkih snaga skupine G5 Sahel, francuskih snaga i misija Europske unije u Maliju.

                     (4)

                     U dopisu od 4. studenoga 2021. upućenom Visokom predstavniku Unije za vanjske poslove i sigurnosnu politiku („Visoki predstavnik”) ministar vanjskih poslova Malija zatražio je od Unije nastavak i povećanje potpore malijskim oružanim snagama u tri ključna područja, u vezi s misijom EUTM Mali.

                     (5)

                     Ova mjera pomoći treba se provoditi uzimajući u obzir načela i zahtjeve utvrđene u Odluci (ZVSP) 2021/509, osobito poštovanje Zajedničkog stajališta Vijeća 2008/944/ZVSP (2), te u skladu s pravilima za izvršenje prihoda i rashoda koji se financiraju u okviru Instrumenta.

                     (6)

                     Provedba će također podlijegati redovitoj procjeni razvoja političke situacije u Maliju, u skladu s integriranim metodološkim okvirom za procjenu i utvrđivanje potrebnih mjera ublažavanja i kontrola za mjere pomoći u okviru Instrumenta. Provedba posebno ne bi smjela biti protivna sigurnosnim i obrambenim interesima Unije i njezinih država članica.

                     (7)

                     Vijeće ponovno potvrđuje svoju odlučnost u zaštiti, promicanju i ostvarivanju ljudskih prava, temeljnih sloboda i demokratskih načela te jačanju vladavine prava i dobrog upravljanja, u skladu s Poveljom Ujedinjenih naroda, Općom deklaracijom o ljudskim pravima i međunarodnim pravom, posebno međunarodnim pravom u području ljudskih prava i međunarodnim humanitarnim pravom,

               DONIJELO JE OVU ODLUKU:

            Članak 1.
            Uspostava, ciljevi, područje primjene i trajanje

               1.   U korist Republike Malija („korisnik”) uspostavlja se mjera pomoći koja se financira u okviru Europskog instrumenta mirovne pomoći („Instrument”) („mjera pomoći”).

               2.   Cilj je mjere pomoći ojačati ukupne kapacitete malijskih oružanih snaga kako bi im se omogućilo vođenje vojnih operacija čiji je cilj ponovna uspostava teritorijalne cjelovitosti Malija i smanjenje prijetnje koju predstavljaju terorističke skupine. To bi trebalo biti od koristi stanovništvu te doprinijeti povećanoj prisutnosti državnih službi u udaljenim područjima i boljoj zaštiti civila.

               3.   Kako bi se ostvarili ciljevi iz stavka 2., mjerom pomoći nastoji se s pomoću odgovarajućeg i prikladnog osposobljavanja te odgovarajuće i prikladne opreme koji se pružaju u okviru sljedećih triju projekata dodatno profesionalizirati jedinice malijskih oružanih snaga koje primaju potporu:

                           (a)

                           potpora Akademiji za dočasnike u Banankoru,

                           (b)

                           obnova infrastrukture za osposobljavanje u Sévaré-Moptiju; i

                           (c)

                           pružanje opreme koja nije namijenjena za primjenu smrtonosne sile trima satnijama 23. pukovnije 2. vojne oblasti Malija, u skladu s potrebama jedinice Unité légère de reconnaissance et d’intervention (ULRI).

               4.   Mjera pomoći traje 30 mjeseci od datuma sklapanja ugovora između administratora za mjere pomoći i subjekta iz članka 4. stavka 3. ove Odluke u skladu s člankom 32. stavkom 2. točkom (a) Odluke (ZVSP) 2021/509.

            Članak 2.
            Financijski aranžmani

               1.   Financijski referentni iznos namijenjen pokrivanju rashoda povezanih s mjerom pomoći iznosi najviše 24 000 000 EUR. U skladu s člankom 29. stavkom 5. Odluke (ZVSP) 2021/509 administrator za mjere pomoći može nakon donošenja ove Odluke poslati poziv na dodjelu doprinosâ, do 21 600 000 EUR. Sredstva za koja je administrator poslao poziv upotrebljavaju se samo za plaćanje troškova u okviru ograničenja koje je odobrio odbor osnovan Odlukom (ZVSP) 2021/509 u izmjeni proračuna za 2021. koji odgovara ovoj mjeri pomoći.

               2.   Svim se rashodima upravlja u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta.

            Članak 3.
            Aranžmani s korisnikom

               1.   Visoki predstavnik dogovara potrebne aranžmane s korisnikom kako bi se osiguralo da korisnik poštuje zahtjeve i uvjete utvrđene ovom Odlukom, što je uvjet za pružanje potpore u okviru mjere pomoći.

               2.   Aranžmani iz stavka 1. uključuju odredbe kojima se korisnika obvezuje da osigura:

                           (a)

                           poštovanje relevantnog međunarodnog prava, posebno međunarodnog prava o ljudskim pravima i međunarodnog humanitarnog prava, kao i predanost malijske vlade jačanju borbe protiv nekažnjavanja, posebno u pogledu kršenja ljudskih prava, te poduzimanju potrebnih koraka za jačanje odgovornosti jedinica koje imaju koristi od mjere pomoći;

                           (b)

                           pravilnu i učinkovitu upotrebu sve imovine pružene u okviru mjere pomoći u svrhe za koje je pružena od strane jedinica i osoblja koji su osposobljeni pod nadzorom misije EUTM ili koje prate međunarodne snage koje su partneri EU-a i za koje nije prijavljeno da su počinili zlostavljanja ili nasilje;

                           (c)

                           da će svu imovinu pruženu u okviru ove mjere pomoći upotrebljavati samo malijske snage i, u slučaju bilo kakvog oblika suradnje, da će se ta imovina upotrebljavati isključivo s državnim akterima koji su oružane snage partnera EU-a, posebno zajedničke snage skupine G5 Sahel i oružane snage skupine G5 Sahel;

                           (d)

                           dostatno održavanje sve imovine pružene u okviru mjere pomoći kako bi se osigurale njezina upotrebljivost i operativna dostupnost tijekom njezina vijeka trajanja;

                           (e)

                           da se sva imovina pružena u okviru mjere pomoći neće izgubiti, ili bez suglasnosti Odbora za Instrument osnovanog Odlukom (ZVSP) 2021/509 prenijeti na osobe ili subjekte koji nisu utvrđeni u aranžmanima iz stavka 1., na kraju njezina vijeka trajanja.

               3.   Aranžmani iz stavka 1. uključuju odredbe o suspenziji i ukidanju potpore u okviru mjere pomoći za slučaj da se utvrdi da je korisnik prekršio obveze utvrđene u stavku 2.

               4.   U slučaju kršenja aranžmana iz stavka 1. ili odredaba i obveza iz ovog članka Visoki predstavnik kao reakciju poduzima razmjerne korake u kontekstu integriranog pristupa koji mogu ići sve do zahtijevanja vraćanja relevantne imovine pružene u okviru mjere pomoći ili obuhvaćati to zahtijevanje vraćanja.

            Članak 4.
            Provedba

               1.   Visoki predstavnik odgovoran je za osiguravanje provedbe ove Odluke u skladu s Odlukom (ZVSP) 2021/509 i pravilima za izvršenje prihoda i rashoda koji se financiraju u okviru Instrumenta, u skladu s integriranim metodološkim okvirom za procjenu i utvrđivanje potrebnih mjera i kontrola za mjere pomoći u okviru Instrumenta.

               2.   Visoki predstavnik odobrava isporuku pomoći tek nakon što korisnik prihvati različite ugovore, aranžmane, zahtjeve, obveze i uvjete na koje se upućuje u ovoj Odluci ili koji su u njoj utvrđeni.

               3.   Provedbu aktivnosti iz članka 1. stavka 3. izvršava Expertise France.

               4.   U skladu s člankom 61. stavkom 4. Odluke (ZVSP) 2021/509 administrator za mjere pomoći sklapa potrebne ugovore s provedbenim subjektima.

            Članak 5.
            Praćenje, kontrola i evaluacija

               1.   Visoki predstavnik osigurava praćenje korisnikova poštovanja obveza utvrđenih u članku 3. Tim se praćenjem pruža uvid u kontekst i rizike od kršenja navedenih obveza te se doprinosi sprečavanju takvih kršenja, uključujući kršenja međunarodnog prava o ljudskim pravima i međunarodnog humanitarnog prava, u vezi s upotrebom opreme pružene u okviru mjere pomoći. U takvim slučajevima Visoki predstavnik izvješćuje Politički i sigurnosni odbor (PSO) i predlaže razmjerne mjere.

               2.   Kontrola opreme i materijala nakon otpreme organizirana je kako slijedi:

                           (a)

                           provjera isporuke, pri čemu potvrde o isporuci moraju potpisati snage krajnjeg korisnika prilikom prijenosa vlasništva;

                           (b)

                           izvješćivanje o inventuri, pri čemu korisnik jednom godišnje mora izvješćivati o inventuri i stanju određenih predmeta tijekom cijelog njihova vijeka trajanja sve dok PSO ne procijeni da takvo izvješćivanje više nije potrebno;

                           (c)

                           kontrole na licu mjesta, pri čemu korisnik na zahtjev Visokog predstavnika mora omogućiti pristup Visokom predstavniku kako bi se provele kontrole na licu mjesta.

               3.   Uzimajući u obzir odredbe utvrđene u članku 3. stavku 2. Visoki predstavnik provodi evaluaciju, u obliku prve procjene mjere pomoći u tri dijela, šest mjeseci nakon isporuke opreme trima satnijama 23. pukovnije, šest mjeseci nakon završetka školovanja prve generacije Akademije za dočasnike i šest mjeseci nakon završetka izgradnje objekta za osposobljavanje u Sévaré-Moptiju. Evaluacija će uključivati posjete na licu mjesta radi provjere opreme i materijala isporučenih u okviru mjere pomoći ili bilo koje druge djelotvorne oblike neovisno pruženih informacija.
               Završna evaluacija provodi se na kraju razdoblja provedbe mjere pomoći kako bi se procijenilo je li mjera pomoći doprinijela ostvarivanju navedenih ciljeva.

            Članak 6.
            Izvješćivanje
            Visoki predstavnik na početku razdoblja provedbe i tijekom razdoblja provedbe podnosi šestomjesečna izvješća PSO-u koja uključuju ažurirane informacije o stanju provedbe mjere pomoći, u skladu s člankom 63. Odluke (ZVSP) 2021/509, a čini to i na zahtjev te u slučaju kada su prijavljena znatna kršenja aranžmana ili u slučaju kada dođe do relevantnog političkog ili sigurnosnog razvoja događaja. Administrator za mjere pomoći redovito obavješćuje Odbor za Instrument osnovan Odlukom (ZVSP) 2021/509 o izvršenju prihoda i rashoda u skladu s člankom 38. te odluke, među ostalim i pružanjem informacija o uključenim dobavljačima i podugovarateljima.

            Članak 7.
            Suspenzija i ukidanje

               1.   Visoki predstavnik procjenjuje informacije o mogućim kršenjima ili povredama preuzetih obveza i obveza iz aranžmana između korisnika i Visokog predstavnika što u bilo kojem trenutku može dovesti do toga da Visoki predstavnik razmotri eventualnu suspenziju ili eventualno ukidanje mjere pomoći.

               2.   U skladu s člankom 64. Odluke (ZVSP) 2021/509, na zahtjev države članice ili Visokog predstavnika, PSO može odlučiti u cijelosti ili djelomično suspendirati provedbu mjere pomoći u bilo kojem od sljedećih slučajeva:

                           (a)

                           ako korisnik krši svoje obveze na temelju međunarodnog prava, posebno one na temelju međunarodnog prava u području ljudskih prava ili međunarodnog humanitarnog prava, ili ako ne ispunjava preuzete obveze ili obveze iz aranžmana iz članka 3.;

                           (b)

                           ako je ugovor s provedbenim subjektom suspendiran ili raskinut zbog kršenja njegovih obveza iz tog ugovora;

                           (c)

                           ako zbog situacije u dotičnoj zemlji ili na dotičnom području više nije moguća provedba mjere uz istodobno osiguravanje dostatnih jamstava;

                           (d)

                           ako nastavljanje mjere pomoći više ne doprinosi ostvarivanju njezinih navedenih ciljeva ili više nije u interesu Unije.

               3.   U hitnim i iznimnim slučajevima Visoki predstavnik može privremeno u cijelosti ili djelomično suspendirati provedbu mjere pomoći do odluke PSO-a.

               4.   PSO može također preporučiti da Vijeće ukine mjeru pomoći.

            Članak 8.
            Stupanje na snagu
            Ova Odluka stupa na snagu na dan donošenja.

            Sastavljeno u Bruxellesu 2. prosinca 2021.

                  Za Vijeće

                  Predsjednik

               J. VRTOVEC

            (1)  Odluka Vijeća (ZVSP) 2021/509 od 22. ožujka 2021. o uspostavi Europskog instrumenta mirovne pomoći i o stavljanju izvan snage Odluke (ZVSP) 2015/528 (SL L 102, 24.3.2021., str. 14.).

            (2)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).


title: Odluka Vijeća (ZVSP) 2021/2138 od 2. prosinca 2021. o izmjeni Odluke (ZVSP) 2018/2011 za potporu rodno osviještenim politikama, programima i djelovanjima u borbi protiv trgovine malim oružjem i njegove zlouporabe, u skladu s Programom o ženama, miru i sigurnosti

text:
                  3.12.2021

                  HR

                  Službeni list Europske unije

                  L 432/72

         ODLUKA VIJEĆA (ZVSP) 2021/2138
         od 2. prosinca 2021.
         o izmjeni Odluke (ZVSP) 2018/2011 za potporu rodno osviještenim politikama, programima i djelovanjima u borbi protiv trgovine malim oružjem i njegove zlouporabe, u skladu s Programom o ženama, miru i sigurnosti
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 17. prosinca 2018. donijelo Odluku (ZVSP) 2018/2011 (1).

                     (2)

                     Odlukom (ZVSP) 2018/2011 za aktivnosti iz njezina članka 1. predviđeno je provedbeno razdoblje u trajanju od 36 mjeseci od datuma sklapanja sporazuma iz njezina članka 3. stavka 3.

                     (3)

                     Ured Ujedinjenih naroda za poslove razoružanja zatražio je sedmomjesečno produljenje provedbenog razdoblja iz Odluke (ZVSP) 2018/2011, do 31. listopada 2022., s obzirom na kašnjenje u provedbi projektnih aktivnosti na temelju Odluke (ZVSP) 2018/2011 zbog učinka pandemije bolesti COVID-19.

                     (4)

                     Aktivnosti iz članka 1. Odluke (ZVSP) 2018/2011 mogu se nastaviti do 31. listopada 2022. bez ikakvih posljedica u pogledu financijskih sredstava.

                     (5)

                     Članak 5. stavak 2. Odluke (ZVSP) 2018/2011 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Članak 5. stavak 2. Odluke (ZVSP) 2018/2011 zamjenjuje se sljedećim:

                  „2.   Ova Odluka prestaje važiti 31. listopada 2022.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 2. prosinca 2021.

                  Za Vijeće

                  Predsjednik

               J. VRTOVEC

            (1)  Odluka Vijeća (ZVSP) 2018/2011 od 17. prosinca 2018. za potporu rodno osviještenim politikama, programima i djelovanjima u borbi protiv trgovine malim oružjem i njegove zlouporabe, u skladu s Programom o ženama, miru i sigurnosti (SL L 322, 18.12.2018., str. 38.).


               8.12.2021

               HR

               Službeni list Europske unije

               C 494/186

      P9_TA(2021)0091
      Zahtjev za ukidanje imuniteta Líviji Járóki
      Odluka Europskog parlamenta od 25. ožujka 2021. o zahtjevu za ukidanje imuniteta Líviji Járóki (2020/2198(IMM))
      (2021/C 494/16)

         Europski parlament,

                  —

                  uzimajući u obzir zahtjev za ukidanje imuniteta zastupnici Líviji Járóki koji je 9. srpnja 2020. podnio Glavni državni odvjetnik Žalbenog suda u Bruxellesu i koji je objavljen na plenarnoj sjednici 14. rujna 2020.,

                  —

                  uzimajući u obzir činjenicu da se Lívija Járóka odrekla prava na saslušanje u skladu s člankom 9. stavkom 6. Poslovnika,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019. (1),

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A9-0050/2021),

                  A.

                  budući da je Glavni državni odvjetnik državnog odvjetništva Žalbenog suda u Bruxellesu podnio zahtjev za ukidanje imuniteta Líviji Járóki, zastupnici u Europskom parlamentu koju je izabrala Mađarska Republika, u vezi s prekršajem kažnjivim prema članku 11. stavku 1. prvom podstavku belgijske Kraljevske odluke od 1. prosinca 1975. o utvrđivanju općih propisa o prometnoj policiji i članku 29. stavku 3. Zakona o prometnoj policiji od 16. ožujka 1968.; budući da se prekršaj konkretno tiče prekoračenja ograničenja brzine;

                  B.

                  budući da je 17. studenoga 2018. u 10:30 fiksni automatski uređaj u Uccleu, koji je radio bez kvalificiranog operatera, zabilježio prekoračenje najveće dopuštene brzine vozila registriranog na ime Lívije Járóke; budući da je sastavljen zapisnik i da je njegov primjerak s obrascem predviđenim za odgovor poslan Líviji Járóki 29. studenog 2018.; kako bi se utvrdilo je li Lívia Járóka upravljala dotičnim vozilom, služba državnog odvjetništva pokušala ju je saslušati u više navrata, pri čemu su svi ti pokušaji završili bez uspjeha; prema Službi za protokol Savezne javne službe za vanjske poslove Lívia Járóka nije regulirala svoje boravište u Belgiji; petnaest dana nakon što je poslan primjerak zapisnika spis je proslijeđen državnom odvjetništvu u Bruxellesu;

                  C.

                  budući da se u članku 9. prvom podstavku Protokola br. 7 o povlasticama i imunitetima Europske unije navodi da zastupnici u Europskom parlamentu na državnom području svoje države uživaju imunitet priznat članovima parlamenta te države, a na teritoriju bilo koje druge države članice, imunitet od svake mjere zadržavanja i od sudskih postupaka;

                  D.

                  budući da se, s jedne strane, Parlament ne može smatrati sudom te da se s, druge strane, zastupnik u kontekstu postupka ukidanja imuniteta ne može smatrati „optuženikom” (2);

                  E.

                  budući da u pojedinačnom slučaju Parlament sam odlučuje o ukidanju imuniteta; budući da pri donošenju te odluke Parlament može objektivno uzeti u obzir položaj u kojem se zastupnik nalazi (3);

                  F.

                  budući da navodno kazneno djelo nije izravno i očito povezano s mandatom Lívije Járóke kao zastupnice u Europskom parlamentu i ne predstavlja mišljenje ili glas dan u okviru njezina obnašanja dužnosti zastupnice u Europskom parlamentu u smislu članka 8. Protokola br. 7. Europske unije o povlasticama i imunitetima;

                  G.

                  budući da u ovome slučaju Parlament nije mogao utvrditi postojanje fumus persecutionis, odnosno dovoljno ozbiljne i precizne pretpostavke da je postupak pokrenut u namjeri da se našteti političkoj aktivnosti zastupnice;

                  1.

                  odlučuje ukinuti imunitet Líviji Járóki;

                  2.

                  nalaže svojem predsjedniku da ovu odluku i izvješće nadležnog odbora odmah proslijedi nadležnim belgijskim tijelima i Líviji Járóki.

         (1)  Presuda Suda od 21. listopada 2008., Marra/De Gregorio i Clemente, C-G6700/07 i C-201/07, ECLI:EU:C:2008:579; Presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; Presuda Suda od 6. rujna 2011., Patriciello, C 163/10, ECLI: EU:C:2011:543; Presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23. Presuda Suda od 19. prosinca 2019., Junqueras Vies, C-502/19, ECLI:EU:C:2019:1115.

         (2)  Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.

         (3)  Presuda Općeg suda od 15. listopada 2008., Mote/Parlament, T-345/05, ECLI:EU:T:2008:440, točka 28.


               8.12.2021

               HR

               Službeni list Europske unije

               C 494/188

      P9_TA(2021)0092
      Zahtjev za ukidanje imuniteta Jean-Françoisu Jalkhu
      Odluka Europskog parlamenta od 25. ožujka 2021. o zahtjevu za ukidanje imuniteta Jean-Françoisu Jalkhu (2020/2110(IMM))
      (2021/C 494/17)

         Europski parlament,

                  —

                  uzimajući u obzir zahtjev za ukidanje imuniteta zastupniku Jean-Françoisu Jalkhu od 16. lipnja 2020. koji je uputio državni odvjetnik pri Žalbenom sudu u Parizu u vezi s predmetom pred istražnim sucima, a koji se odnosi na sudsku istragu zbog navodnih kaznenih djela zlouporabe povjerenja, organizirane prijevare, krivotvorenja i uporabe krivotvorenih isprava, nezakonitog zapošljavanja koje uključuje neprijavljivanje zaposlenika, zlouporabe javnih sredstava i svjesnog prikrivanja zloupotrijebljenih sredstava, a koji je objavljen na plenarnoj sjednici 8. srpnja 2020.,

                  —

                  nakon saslušanja Thierryja Marianija, koji je zamijenio Jean-Françoisa Jalkha, u skladu s člankom 9. stavkom 6. Poslovnika,

                  —

                  uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,

                  —

                  uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019. (1),

                  —

                  uzimajući u obzir članak 26. Ustava Francuske Republike,

                  —

                  uzimajući u obzir članak 5. stavak 2., članak 6. stavak 1. i članak 9. Poslovnika,

                  —

                  uzimajući u obzir izvješće Odbora za pravna pitanja (A9-0051/2021),

                  Α.

                  budući da su istražni suci zatražili ukidanje zastupničkog imuniteta zastupniku Jean-Françoisu Jalkhu kako bi ga saslušali u vezi s kaznenim djelima za koja se sumnjiči;

                  Β.

                  budući da se zahtjev za ukidanje zastupničkog imuniteta Jean-Françoisu Jalkhu odnosi na navodna kaznena djela zlouporabe povjerenja, krivotvorenja i uporabe krivotvorenih dokumenata, organizirane prijevare, nezakonitog zapošljavanja koje uključuje neprijavljivanje zaposlenika, zlouporabe javnih sredstava i svjesnog prikrivanja zloupotrijebljenih sredstava, kaznena djela koja su utvrđena i kažnjavaju se u skladu s člancima 314-1, 314-10, 321-2, 321-3, 321-4, 321-9, 321-10, 441-1, 441-10, 441-11, 313-1, 313-2, 313-3, 313-7, 313-8, 313-9, 432-15 i 432-17 francuskog Kaznenog zakona, L8221-1, L8221-5, L8224-1, L8224-3, L8224-4 i L8224-5 francuskog Zakona o radu;

                  C.

                  budući da je 5. prosinca 2016. pokrenuta sudska istraga nakon preliminarne istrage na temelju optužbe koju je tadašnji predsjednik Europskog parlamenta iznio 9. ožujka 2015. u vezi s nekolicinom parlamentarnih asistenata zastupnika u Europskom parlamentu povezanih s Nacionalnom frontom;

                  D.

                  budući da je u planu radnih mjesta Nacionalne fronte objavljenom u veljači 2015. navedeno samo 15 zastupnika u Europskom parlamentu (od ukupno 23), 21 lokalni parlamentarni asistent i 5 akreditiranih parlamentarnih asistenata (od ukupno 54 asistenata); budući da je nekoliko parlamentarnih asistenata izjavilo da je njihovo mjesto rada u sjedištu stranke Nacionalna fronta u Nanterreu, i da su u nekim slučajevima naveli da su ondje zaposleni na puno radno vrijeme, iako je njihovo mjesto boravišta udaljeno između 120 i 945 km od navedenog mjesta rada; budući da se u toj fazi istrage pokazalo da osmero parlamentarnih asistenata uopće nije obavljalo rad u vezi s pružanjem parlamentarne pomoći ili su to činili samo kao manji dio svojih sveukupnih zadaća;

                  E.

                  budući da su tijekom istraga otkrivene okolnosti koje su ukazivale na to da je mala vjerojatnost da su dotični parlamentarni asistenti zaista obavljali dužnosti povezane s Europskim parlamentom, točnije:

                              —

                              ugovori o radu parlamentarnih asistenata u Europskom parlamentu bili su sklopljeni za razdoblja između dvaju ugovora o radu za Nacionalnu frontu,

                              —

                              ugovori o radu za Europski parlament asistenata u Europskom parlamentu i ugovori o radu za Nacionalnu frontu tekli su istovremeno,

                              —

                              ugovori o radu za Nacionalnu frontu sklopljeni su i počeli su teći neposredno nakon razdoblja obuhvaćenih ugovorima o radu asistenata u Europskom parlamentu;

                  F.

                  budući da je istragom otkriveno da je Jean-François Jalkh bio zaposlen kao lokalni parlamentarni asistent Jean-Marieja Le Pena od srpnja 2009. do travnja 2014. na puno radno vrijeme s bruto mjesečnom plaćom od 3 011,14 EUR; budući da je istodobno obnašao nekoliko rukovodećih položaja u Nacionalnoj fronti, bilo uzastopno ili istodobno, te je primio naknade od dvaju različitih poduzeća za revizije troškova kampanje; budući da je glavni tajnik Europskog parlamenta odlučio 29. siječnja 2016. od zastupnika Jean-Marieja Le Pena zatražiti povrat iznosa od 320 026,23 EUR, koji je Europski parlament isplatio u vezi s ugovorom Jean-Françoisa Jalkha; budući da su različiti pravni lijekovi podneseni protiv te odluke odbijeni, među ostalim, presudom Općeg suda Europske unije od 7. ožujka 2018. (2) i rješenjem Suda Europske unije od 28. studenoga 2018. (3);

                  G.

                  budući da je istragom također otkriveno da je Jean-François Jalkh kao zastupnik u Europskom parlamentu zaposlio lokalnu parlamentarnu asistenticu na puno radno vrijeme od 1. srpnja 2014. do 4. siječnja 2016., uz iznimku razdoblja od 24. kolovoza 2015. do 14. prosinca 2015., s bruto mjesečnom plaćom od 2 950 EUR; budući da nije pronađena nijedna e-poruka ni drugi dokazi rada u funkciji parlamentarne asistentice; budući da je dotična parlamentarna asistentica navedena u planu radnih mjesta Nacionalne fronte koji je objavljen u veljači 2015. kao asistentica potpredsjednika nadležnog za pravna pitanja, Jean-Françoisa Jalkha; budući da su pronađene njezine poruke e-pošte s potpisom „Asistent Jean-Françoisa Jalkha – izborna služba” iz razdoblja trajanja kampanje za francuske izbore 2015. i općinske izbore 2014.; budući da su pronađene i e-poruke koje otkrivaju da je od lipnja 2015. do 21. prosinca 2015. radila za izbornu kampanju Walleranda de Saint-Justa, nositelja liste Nacionalne fronte na regionalnim izborima u regiji Île de France, iako je njezin ugovor parlamentarne asistentice u tu svrhu bio suspendiran tek od 24. kolovoza do 14. prosinca 2015.; budući da je protiv nje 11. prosinca 2019. podignuta optužnica zbog svjesnog prikrivanja zloupotrijebljenih javnih sredstava;

                  H.

                  budući da istražni suci smatraju da je potrebno saslušati Jean-Françoisa Jalkha;

                  I.

                  budući da su ga istražitelji 18. prosinca 2018. pozvali na razgovor te se Jean-François Jalkh nije pojavio nakon što je potvrdio svoju raspoloživost, a njegov odvjetnik četiri dana prije dogovorenog datuma u zahtjevu za odgodu naveo da Jean-François Jalkh želi iskoristiti svoje pravo na šutnju; budući da se, unatoč dopisu njegova odvjetnika od 19. veljače 2019. u kojem se potvrđuje da je spreman dobrovoljno doći na saslušanje, Jean-François Jalkh ponovno nije pojavio na novi poziv istražitelja od 25. lipnja 2019. bez navođenja razloga; budući da se potom, pozivajući se na svoj zastupnički imunitet, odbio 15. studenoga 2019. pojaviti pred istražnim sucima;

                  J.

                  budući da je nadležno tijelo zatražilo ukidanje imuniteta Jean-Françoisu Jalkhu radi njegova ispitivanja u vezi s optužbama koje su podnesene protiv njega;

                  K.

                  budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom (4);

                  L.

                  budući da u skladu s člankom 9. Protokola br. 7 o povlasticama i imunitetima Europske unije zastupnici u Europskom parlamentu na državnom području svoje države imaju isti imunitet koji se priznaje zastupnicima u nacionalnom parlamentu te države;

                  M.

                  budući da se u članku 26. drugom stavku francuskog Ustava navodi da „bez odobrenja predsjedništva doma parlamenta čiji je član, nijedan zastupnik parlamenta ne smije biti uhićen zbog kaznenog djela ili prekršaja, niti mu smije biti određena mjera oduzimanja ili ograničavanja slobode; to odobrenje nije potrebno u slučaju kada je zastupnik zatečen u počinjenju teškog ili lakšeg kaznenog djela ili ako je osuđujuća presuda postala pravomoćna”;

                  N.

                  budući da je svrha zastupničkog imuniteta zaštititi Parlament i njegove zastupnike od pravnih postupaka u vezi s aktivnostima koje se provode pri obavljanju zastupničkih dužnosti i koje se od tih dužnosti ne mogu odvojiti;

                  O.

                  budući da u ovom slučaju Parlament nije pronašao dokaze o postojanju fumus persecutionis, odnosno o činjeničnim elementima koji bi upućivali na to da se predmetnim pravnim postupkom nastoji nanijeti šteta političkoj aktivnosti zastupnika, a time i Europskom parlamentu;

                  1.

                  odlučuje ukinuti imunitet Jean-Françoisu Jalkhu;

                  2.

                  nalaže svojem predsjedniku da ovu odluku i izvješće nadležnog odbora odmah proslijedi francuskim vlastima i Jean-Françoisu Jalkhu.

         (1)  Presuda Suda od 21. listopada 2008., Marra/De Gregorio i Clemente, C-200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch/Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C-163/10, ECLI: EU:C:2011:543; presuda Općeg suda od 17. siječnja 2013., Gollnisch/Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115.

         (2)  Presuda Općeg suda (šesto vijeće) od 7. ožujka 2018., Jean-Marie Le Pen/Europski parlament, Case T-140/16, ECLI:EU:T:2018:122.

         (3)  Rješenje Suda (četvrto vijeće) od 28. studenoga 2018., Jean-Marie Le Pen/Europski parlament, Case C-303/18 P, ECLI:EU:C:2018:962.

         (4)  Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.


               8.12.2021

               HR

               Službeni list Europske unije

               C 494/193

      P9_TA(2021)0094
      Neulaganje prigovora na delegirani akt: identifikacija i registracija goveda, ovaca i koza
      Odluka Europskog parlamenta o neulaganju prigovora na Delegiranu uredbu Komisije od 19. veljače 2021. o izmjeni Delegirane uredbe (EU) br. 640/2014 u pogledu pravila o nesukladnostima u vezi sa sustavom identifikacije i registracije goveda, ovaca i koza te o izračunu razine administrativnih kazni za prijavljene životinje u okviru programa potpore za životinje ili mjera potpore povezanih sa životinjama (C(2021)00993 – 2021/2566(DEA))
      (2021/C 494/19)

         Europski parlament,

                  —

                  uzimajući u obzir Delegiranu uredbu Komisije (C(2021)00993),

                  —

                  uzimajući u obzir pismo Komisije od 26. veljače 2021. kojim se od Parlamenta traži da izjavi da neće ulagati prigovor na Delegiranu uredbu,

                  —

                  uzimajući u obzir pismo Odbora za poljoprivredu i ruralni razvoj predsjedniku Konferencije predsjednika odbora od 17. ožujka 2021.,

                  —

                  uzimajući u obzir članak 290. Ugovora o funkcioniranju Europske unije,

                  —

                  uzimajući u obzir Uredbu (EU) br. 1306/2013 Europskog parlamenta i Vijeća (1), a posebno njezin članak 63. stavak 4., članak 64. stavak 6., članak 77. stavak 7. i članak 115. stavak 5.,

                  —

                  uzimajući u obzir članak 111. stavak 6. Poslovnika,

                  —

                  uzimajući u obzir preporuku za donošenje odluke Odbora za poljoprivredu i ruralni razvoj,

                  —

                  uzimajući u obzir da nisu uloženi nikakvi prigovori tijekom razdoblja utvrđenog u članku 111. stavku 6. trećoj i četvrtoj alineji Poslovnika, koje je isteklo 25. ožujka 2021.,

                  A.

                  budući da se Uredbom Vijeća (EZ) br. 21/2004 (2) predviđa da države članice uspostave sustav za označivanje i registraciju ovaca i koza, a Uredba (EZ) br. 1760/2000 Europskog parlamenta i Vijeća (3) sadržava slične zahtjeve u pogledu sustava označivanja i registracije goveda te bi trebalo uskladiti pravila za uzimanje u obzir neusklađenosti povezanih sa sustavom označivanja i registracije tih triju kategorija životinja;

                  B.

                  budući da je, uzimajući u obzir razvoj integriranog administrativnog i kontrolnog sustava te radi pojednostavnjenja, primjereno prilagoditi administrativne kazne za programe potpore za životinje i mjere potpore povezane sa životinjama utvrđene u Delegiranoj uredbi Komisije (EU) br. 640/2014 (4) izuzimanjem do tri neutvrđene životinje od primjene administrativnih kazni te prilagodbom razine kazni koje se primjenjuju ako se pronađu više od tri neutvrđene životinje;

                  1.

                  izjavljuje da ne ulaže prigovor na Delegiranu uredbu;

                  2.

                  nalaže svojem predsjedniku da ovu Rezoluciju proslijedi Vijeću i Komisiji.

         (1)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (SL L 347, 20.12.2013., str. 549.).

         (2)  Uredba Vijeća (EZ) br. 21/2004 od 17. prosinca 2003. o uspostavi sustava za označivanje i registraciju ovaca i koza i izmjeni Uredbe (EZ) br. 1782/2003 i direktiva 92/102/EEZ i 64/432/EEZ (SL L 5, 9.1.2004., str. 8.).

         (3)  Uredba (EZ) br. 1760/2000 Europskog parlamenta i Vijeća od 17. srpnja 2000. o uvođenju sustava označivanja i registracije životinja vrste goveda, označivanju goveđeg mesa i proizvoda od goveđeg mesa i stavljanju izvan snage Uredbe Vijeća (EZ) br. 820/97 (SL L 204, 11.8.2000., str. 1.).

         (4)  Delegirana uredba Komisije (EU) br. 640/2014 od 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili obustavu plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost (SL L 181, 20.6.2014., str. 48.).


title: Odluka Vijeća (EU) 2021/2123 od 11. studenog 2021. o potpisivanju, u ime Europske unije, i o privremenoj primjeni Sporazuma o partnerstvu u održivom ribarstvu između Europske unije i Islamske Republike Mauritanije i protokola o njegovoj provedbi

text:
                  8.12.2021

                  HR

                  Službeni list Europske unije

                  L 439/1

         ODLUKA VIJEĆA (EU) 2021/2123
         od 11. studenog 2021.
         o potpisivanju, u ime Europske unije, i o privremenoj primjeni Sporazuma o partnerstvu u održivom ribarstvu između Europske unije i Islamske Republike Mauritanije i protokola o njegovoj provedbi
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Sporazum o partnerstvu u ribarstvu između Europske zajednice i Islamske Republike Mauritanije („Mauritanija”) odobren Uredbom Vijeća (EZ) br. 1801/2006 (1), privremeno se primjenjuje od 8. kolovoza 2008. Protokol o utvrđivanju ribolovnih mogućnosti i financijskog doprinosa predviđenih tim Sporazumom, koji se počeo privremeno primjenjivati istog dana, više je puta zamijenjen.

                     (2)

                     Protokol koji je trenutačno na snazi prestaje važiti 15. studenoga 2021.

                     (3)

                     Vijeće je 8. srpnja 2019. donijelo odluku kojom ovlašćuje Komisiju za otvaranje pregovora s Mauritanijom s ciljem sklapanja novog sporazuma o partnerstvu u održivom ribarstvu i novog protokola o provedbi tog sporazuma.

                     (4)

                     Od rujna 2019. do srpnja 2021. s Mauritanijom je provedeno osam krugova pregovora. Ti su pregovori okončani te su Sporazum o partnerstvu u području održivog ribarstva između Europske unije i Islamske Republike Mauritanije („Sporazum o partnerstvu”) i protokol o njegovoj provedbi („Protokol”) parafirani 28. srpnja 2021.

                     (5)

                     Cilj je Sporazuma o partnerstvu i Protokola omogućiti plovilima Unije obavljanje ribolovnih aktivnosti u mauritanijskim vodama, a Uniji i Mauritaniji omogućiti da blisko surađuju u daljnjem poticanju razvoja politike održivog ribarstva i odgovornog iskorištavanja ribolovnih resursa u mauritanijskoj ribolovnoj zoni i u Atlantskom oceanu, u skladu s ciljem očuvanju morskih bioloških resursa prihvaćenim u pravu Unije. Ta suradnja doprinosi dostojanstvenim radnim uvjetima u ribarstvu.

                     (6)

                     Sporazum o partnerstvu i Protokol trebalo bi potpisati.

                     (7)

                     Sporazum o partnerstvu i Protokol trebali bi stupiti na snagu što prije s obzirom na gospodarsku važnost ribolovnih aktivnosti Unije u mauritanijskoj ribolovnoj zoni i potrebu za izbjegavanjem prekida ili što kraćim prekidom takvih aktivnosti, ovisno o slučaju.

                     (8)

                     Sporazum o partnerstvu i Protokol trebalo bi početi privremeno primjenjivati do okončanja postupaka potrebnih za njihovo stupanje na snagu.

                     (9)

                     Provedeno je savjetovanje s Europskim nadzornikom za zaštitu podataka u skladu s člankom 42. Uredbe (EU) 2018/1725 (2) Europskog parlamenta i Vijeća te je on dao mišljenje 14. listopada 2021.,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Sporazuma o partnerstvu u održivom ribarstvu između Europske unije i Islamske Republike Mauritanije i Protokola o njegovoj provedbi, podložno sklapanju tih akata (3).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma o partnerstvu i Protokola u ime Unije.

            Članak 3.
            Sporazum o partnerstvu i Protokol se, u skladu s člankom 20. Sporazuma o partnerstvu odnosno člankom 19. Protokola, privremeno primjenjuju od dana njihova potpisivanja (4) do završetka postupaka potrebnih za njihovo stupanje na snagu.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 11. studenog 2021.

                  Za Vijeće

                  Predsjednik

               Z. POČIVALŠEK

            (1)  Uredba Vijeća (EZ) br. 1801/2006 od 30. studenoga 2006. o sklapanju Sporazuma o partnerstvu u ribarstvu između Europske zajednice i Islamske Republike Mauritanije (SL L 343, 8.12.2006., str. 1.).

            (2)  Uredba Europskog parlamenta i Vijeća (EU) 2018/1725 od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (3)  Vidjeti stranicu 3 ovoga Službenog lista.

            (4)  Glavno tajništvo Vijeća objavit će datum od kojeg će se Sporazum o partnerstvu i Protokol privremeno primjenjivati u Službenom listu Europske unije.